钦定古今图书集成/理学汇编/学行典/第168卷 > 《婺源县重修紫阳书院记》汪应蛟
## 钦定古今图书集成/理学汇编/学行典/第168卷 > 《婺源县重修紫阳书院记》汪应蛟

吾婺有紫阳书院，自泰和鲁侯始，记之者东郭邹先
生也。越八十馀年，栋宇摧颓，温陵冯侯慨然议重修
焉，不期月而落成。侯谓不佞蛟宜有言，以告邑人士，
蛟不敢辞。夫道之流行于宇宙，非天不启，非人不寄。
若孟氏历叙见知闻知，可睹已。尧、舜之道，至孔子而
极盛。然匹夫而任道统，非孔子意也。君师权分，政与
教异，世安得善治？必有圣人在天子位，政教合一，然
后承尧、舜，而孔子之心始慰。顾昌期愈远，则闻见愈
隔，闻见愈隔，则契合愈难。不有命世真儒，宣畅绵延
其闲，孰为引一线于未坠，以俟圣作于将来哉？秦火
而后，汉儒株守训诂，董、扬、王、韩仅能言其意。至程、朱
崛起，乃搜辑微言，究晰奥义，必以圣人之道为己任。
其学以“正心诚意”为本，以“居敬穷理为要，以反躬力
践”为实。惜乎时不能用，而平生著述论奏见于遗编
者，宛然皋、伊、《吕》《散》，陈谟矢诫，以开昭代之先。时雨将
降，山川出云，其精气潜萌也。是以汉、唐、宋递兴，英君
非乏，无一得与于斯文。迨高皇帝“存心”有录，而“人心
道心”之旨，始绍明焉。肃皇帝《敬一有箴》，而敬跻敬止
之懿，始濬发焉。圣人天纵，若无待师保然。程、朱论著，
克当圣心，而颁布寰宇者，奚啻君都臣俞，相与亲逢
于堂陛。非正心诚意之学，昭揭于人心，忠贤接踵，而
名教所维者大耶？乃近世士习稍异，论议日新，谓心
宜放宜空，谓敬为赘为外铄，至取“无声臭”“不学虑”诸
语，与无所住无罣碍者并谈，遂令学士家舍规矩而
求神悟，希超顿而遗礼法。毋论弁髦程朱，其于宪章
谓何？此卫道君子所为凛凛惧也。兹幸藉君侯灵宠俾吾邑人士得讲习咏歌于斯学必何遵而可？心匪
存曷以异于庶民？匪敬心曷？聚匪一心曷？纯皇之敷
言，本自唐虞洙泗，程朱从中衍之，今天下车书守之，
宁敢倍焉？其必戒惧于不睹不闻，严审于自欺自慊，
尊德性以还天命，道问学以完德性。视听言动无违
礼，造次颠沛无违仁，以此暗修岩穴，以此靖献明廷，
以此保苍生而匡世道。斯真能从程、朱以学孔子以
会归于皇极之训，吾与邑人士共勖乎哉！